PROEN จ่อปิดดีลควบรวม 3-4 ราย แย้มศึกษาตั้งกองทรัสต์ “OTT Data Center” ปี 66
PROEN ทยอยปิดดีล M&A “บริษัทเทคโนโลยี” อีก 3-4 ราย กางแผนประมูลงานโครงการนำสายไฟฟ้าและสายสื่อสารลงใต้ดิน กว่า 1.20 พันลบ. แย้มศึกษาตั้งกองทรัสต์ “OTT Data Center” ปี 66
PROEN ทยอยปิดดีล M&A “บริษัทเทคโนโลยี” อีก 3-4 ราย กางแผนประมูลงานโครงการนำสายไฟฟ้าและสายสื่อสารลงใต้ดิน กว่า 1.20 พันลบ. แย้มศึกษาตั้งกองทรัสต์ “OTT Data Center” ปี 66
19 ส.ค. 2565

นายกิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) หรือ PROEN เปิดเผยว่า บริษัทอยู่ระหว่างการเจรจาเข้าซื้อกิจการ (M&amp;A) บริษัทเทคโนโลยีอีก 3-4 ราย คาดว่าจะทยอยสรุปผลเจรจาอย่างต่อเนื่องตั้งแต่ช่วงที่เหลือของปีนี้ 1 ราย และรายที่เหลือในปี 66 ขณะที่การควบรวมกิจการของ บริษัท เดอะ ไวรเล็ซ อิโนเวชั่น จำกัด (TWI) ที่บริษัทเข้าซื้อกิจการในสัดส่วน 99.96% เดินหน้าไปตามแผนที่คาดว่าจะแล้วเสร็จภายในไตรมาส 3/65 มูลค่าไม่เกิน 100 ล้านบาท
สำหรับแนวโน้มผลการดำเนินงานในปี 65 บริษัทยังมั่นใจว่ารายได้จะเติบโตได้ตามเป้าหมายไม่ต่ำกว่า 20% จากปีก่อนที่มีรายได้รวม 1,061.6 ล้านบาท และมีกำไรสุทธิ 29.16 ล้านบาท โดยผลงานในช่วง 6 เดือนแรกของปีนี้มีรายได้แล้วกว่า 818.7 ล้านบาท และกำไรสุทธิ 29 ล้านบาท
โดย ณ สิ้นเดือน มิ.ย.65 บริษัทมีงานในมือรอรับรู้รายได้ (Backlog) รวม 677.43 ล้านบาท แบ่งเป็น ธุรกิจ ICT &amp; Tech (Sales of goods) 179.14 ล้านบาท ธุรกิจ ICT &amp; Tech (Recurring Income) 134.21 ล้านบาท และธุรกิจโทรคมนาคมก่อสร้าง/โครงการ 364.07 ล้านบาท โดยจะทยอยรับรู้รายได้ภายในปีนี้ 519.57 ล้านบาท ส่วนที่เหลือ 157.86 ล้านบาท จะรับรู้รายได้ในปี 66
ขณะเดียวกันบริษัทมีแผนเข้าประมูลงานโครงการนำสายไฟฟ้าและสายสื่อสารลงใต้ดิน มูลค่ารวมกว่า 1,200 ล้านบาท คาดหวังว่าจะได้งานเข้ามาเพิ่มเติมในช่วงที่เหลือของปีนี้ไม่ต่ำกว่า 50% ของมูลค่างานทั้งหมดที่เข้าประมูล
นอกจากนี้บริษัทมีแนวคิดที่จะจัดตั้งกองทรัสต์และขายสินทรัพย์ OTT Data Center เข้ากองทรัสต์ภายในปี 66 เพื่อระดมทุนมาใช้ในการขยายธุรกิจ เนื่องจากมีต้นทุนต่ำกว่าการระดมทุนรูปแบบอื่น
สำหรับความคืบหน้าของ OTT  Data Center แห่งใหม่ที่ถนนศรีนครินทร์ พื้นที่อาคาร 5 ชั้น กว่า 10,000 ตารางเมตร (ตร.ม.) มีศักยภาพรองรับเครื่อง Server ได้ไม่น้อยกว่า 1,000 Rack และได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI) ล่าสุด ได้รับใบอนุญาตแล้วเมื่อวันที่ 9 ส.ค.65 จากนั้นเริ่มลงเสาเข็มทันที โดยบริษัทอยู่ระหว่างหาผู้รับเหมาหลักก่อสร้างอาคาร OTT Data Center มูลค่าราว 200 ล้านบาท ส่วนอุปกรณ์ต่างๆ อยู่ระหว่างการพิจารณางบลงทุน
ทั้งนี้เบื้องต้นกำหนดเปิดให้บริการ OTT  Data Center ในไตรมาส 3/66 ซึ่งปัจจุบันบริษัทมีลูกค้ารายใหม่ระดับโลกติดต่อเข้ามาใช้บริการแล้วราว 20% ของ Capacity และจะมีการย้ายลูกค้าเดิมที่ใช้บริการศูนย์ที่ตั้งอยู่ใน CAT Telecom ไปบางส่วน ดังนั้น คาดว่าในระยะแรกที่เปิดให้บริการน่าจะมีฐานลูกค้าเข้ามาใช้บริการมากถึง 50% ของ Capacity เครื่อง Server ทั้งหมด
“การย้ายฐานบางส่วนจาก CAT Telecom ไปยัง OTT Data Center จะช่วยให้บริษัทประหยุดต้นทุนค่าไฟฟ้าลง 50% จาก 120 ล้านบาทต่อปี อ้างอิงต้นทุนค่าไฟฟ้าจาก 7-8 บาทต่อหน่วย เหลือ 3.75 บาทต่อหน่วย บวกกับการได้สิทธิ BOI จะช่วยให้มีความสามารถในการแข่งขันได้มากกว่าคู่แข่ง” นายกิตติพันธ์ กล่าว
นอกจากนั้นบริษัทยังได้ลงนามบันทึกข้อตกลงความร่วมมือ (MOU) เพื่อให้บริการ SPDPA Cloud Service ซึ่งเป็นผลิตภัณฑ์ใหม่ ที่มีระบบบริหารจัดการข้อมูล PDPA Platform พร้อมเปิดตัวระบบบริหารจัดการ พ.ร.บ.คุ้มครองข้อมูลส่วนบุคคล พ.ศ.2562 สำหรับองค์กรในรูปแบบ Software as a Service (SaaS) ครั้งแรกในประเทศไทย